CELEX: 32022R0486
Language: et
Date: 2022-01-21 00:00:00
Title: Komisjoni delegeeritud määrus (EL) 2022/486, 21. jaanuar 2022, millega muudetakse Euroopa Parlamendi ja nõukogu määrust (EL) nr 1306/2013 täiendava komisjoni delegeeritud määruse (EL) nr 906/2014 I ja III lisa riikliku sekkumise kulude arvutusmeetodite osas

28.3.2022   
               
               
                  ET
               
               
                  Euroopa Liidu Teataja
               
               
                  L 100/1
               
            
         KOMISJONI DELEGEERITUD MÄÄRUS (EL) 2022/486,
         21. jaanuar 2022,
         millega muudetakse Euroopa Parlamendi ja nõukogu määrust (EL) nr 1306/2013 täiendava komisjoni delegeeritud määruse (EL) nr 906/2014 I ja III lisa riikliku sekkumise kulude arvutusmeetodite osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008, (1) eriti selle artikli 20 lõikeid 2 ja 3,
         ning arvestades järgmist:
         
                     (1)
                  
                  
                     Komisjoni delegeeritud määruses (EL) nr 906/2014 (2) on sätestatud üksikasjalikud eeskirjad, mida kohaldatakse Euroopa Põllumajanduse Tagatisfondi (EAGF) riikliku sekkumise kulude suhtes. Kõnealuse määruse sätteid tuleb kohandada, et võtta arvesse asjaolu, et riiklikku sekkumist kasutatakse vaid aeg-ajalt.
                  
               
                     (2)
                  
                  
                     Delegeeritud määruse (EL) nr 906/2014 I lisa I osas on kindlaks määratud EAGFi riikliku sekkumise kulude rahastamisel kohaldatavad intressimäärad.
                  
               
                     (3)
                  
                  
                     Nende intressimäärade kindlaksmääramiseks peavad liikmesriigid teatama komisjonile keskmise intressimäära, mida nad võrdlusperioodil tegelikult kasutasid. Kui liikmesriik ei kandnud intressikulusid, kuna tal ei olnud põllumajandustooteid riiklikult ladustatud, määrab komisjon viiteintressimäära keskmiste viiteintressimäärade alusel. Eurot kasutavate liikmesriikide puhul on viiteintressimäär euro pankadevaheline intressimäär (EURIBOR). Liikmesriikide puhul, kelle rahaühik ei ole euro, on viiteintressimääraks pankadevaheline intressimäär (IBOR).
                  
               
                     (4)
                  
                  
                     Võttes arvesse EURIBORi aluseks olevate tehingute arvu vähenemist, tuleks juhuks, kui EURIBOR ei ole kättesaadav, esitada asendusintressimäärana euro lühiajaline intressimäär (€STR). Liikmesriikidele, kelle rahaühik ei ole euro, tuleks ette näha ka võimalus kasutada oma riigi IBORi asemel kasutatavat asendusintressimäära.
                  
               
                     (5)
                  
                  
                     Praegu peab komisjon delegeeritud määruse (EL) nr 906/2014 I lisa I osas sätestatud eeskirjade kohaselt võtma igaks aruandeaastaks vastu rakendusmääruse, millega määratakse kindlaks intressimäär, isegi kui intressimäär ei muutu ja isegi kui riiklikult ladustatud tooteid ei ole. Lihtsustamise ja ressursitõhususe huvides on asjakohane sätestada, et komisjoni rakendusmäärus, millega määratakse kindlaks intressimäär, jääb jõusse kuni selle kehtetuks tunnistamiseni. Komisjon peaks seega intressimäära ajakohastama üksnes juhul, kui toimub riikliku ladustamise sekkumine või kui eeldatakse sekkumiskokkuostu toimumist.
                  
               
                     (6)
                  
                  
                     Delegeeritud määruse (EL) nr 906/2014 III lisa I osa punktis 4 on sätestatud eeskirjad, millega kehtestatakse liidus kohaldatavad kokkuleppelised summad, kui teatavat toodet ladustatakse riiklikult vähem kui neljas liikmesriigis. Siiski võib juhtuda, et teatavat toodet ladustatakse riiklikult rohkem kui neljas liikmesriigis, kuid vähem kui neli liikmesriiki teatab oma tuvastatud kuludest. Selleks et vältida õiguskindlusetust kohaldatavate kokkuleppeliste summade kehtestamisel, tuleks lisada säte juhtudeks, kui oma tuvastatud kuludest teatab vähem kui neli liikmesriiki.
                  
               
                     (7)
                  
                  
                     Delegeeritud määruse (EL) nr 906/2014 III lisa II osa punktis 3 on sätestatud, et komisjon võib säilitada teatava toote kohta varem kindlaks määratud kokkuleppelised summad, kui seda toodet riiklikult ei ladustatud või kui seda ei ladustata riiklikult jooksva majandusaasta jooksul. Lihtsustamise ja ressursitõhususe huvides ei tuleks kohaldatavaid kokkuleppelisi summasid igal aastal korrapäraselt kindlaks määrata. Selle asemel tuleks komisjoni rakendusotsust, millega need kokkuleppelised summad kindlaks määratakse, kohaldada kuni selle kehtetuks tunnistamiseni.
                  
               
                     (8)
                  
                  
                     Seepärast tuleks määruse (EL) nr 906/2014 I ja III lisa vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) nr 906/2014 I ja III lisa muudetakse järgmiselt.
            
                        1)
                     
                     
                        I lisa I osa muudetakse järgmiselt:
                        
                                    a)
                                 
                                 
                                    punkt 1 asendatakse järgmisega:
                                    
                                                „1.
                                             
                                             
                                                EAGFi poolt liikmesriikide fondidele sekkumisostudeks makstavate summadega kaasnevate rahastamiskulude arvutamiseks määrab komisjon ühtse intressimäära kindlaks vastavalt määruse (EL) nr 1306/2013 artikli 20 lõikele 4. See ühtne intressimäär vastab komisjoni kindlaksmääratud kuuekuulise võrdlusperioodi jooksul fikseeritud EURIBORi kolme kuu ja 12 kuu keskmistele tähtpäevaintressidele paranduskoefitsiendiga vastavalt üks kolmandik ja kaks kolmandikku. Kui EURIBOR ei ole kättesaadav, kasutatakse kõnealuse kuuekuulise võrdlusperioodi jooksul registreeritud keskmist €STRi.“;
                                             
                                          
                              
                                    b)
                                 
                                 
                                    punkti 2 muudetakse järgmiselt:
                                    
                                                i)
                                             
                                             
                                                esimene lõik asendatakse järgmisega:
                                                „Kohaldatavate intressimäärade kindlaksmääramiseks edastavad liikmesriigid komisjonile viimase nõudel punktis 1 osutatud võrdlusperioodi ajal kasutatud tegeliku keskmise intressimäära hiljemalt nõudes osutatud tähtajaks. Teade esitatakse vormil, mille komisjon on liikmesriikidele kättesaadavaks teinud.“;
                                             
                                          
                                                ii)
                                             
                                             
                                                kolmanda lõigu punktid a ja b asendatakse järgmisega:
                                                
                                                            „a)
                                                         
                                                         
                                                            eurot vääringuna kasutavate liikmesriikide jaoks EURIBOR kolmeks kuuks või kui EURIBOR ei ole kättesaadav, siis €STR;
                                                         
                                                      
                                                            b)
                                                         
                                                         
                                                            nende liikmesriikide jaoks, kelle vääring ei ole euro, igas liikmesriigis kohaldatav IBOR kolmeks kuuks või, kui IBOR ei ole asjaomases liikmesriigis kättesaadav, siis IBORit asendav intressimäär.“;
                                                         
                                                      
                                          
                              
                                    c)
                                 
                                 
                                    punkti 3 teine lõik asendatakse järgmisega:
                                    „Komisjoni rakendusmääruses, mis võetakse vastu määruse (EL) nr 1306/2013 artikli 20 lõike 4 alusel, kindlaks määratud intressimäärad ümardatakse ühe kümnendkohani.“;
                                 
                              
                                    d)
                                 
                                 
                                    lisatakse järgmine punkt 4:
                                    
                                                „4.
                                             
                                             
                                                Komisjoni rakendusmäärust, millega määratakse kindlaks intressimäär, nagu on osutatud punkti 3 teises lõigus, kohaldatakse jätkuvalt, kuni see tunnistatakse kehtetuks komisjoni uue rakendusmäärusega, millega kehtestatakse uus intressimäär.“;
                                             
                                          
                              
                  
                        2)
                     
                     
                        III lisa muudetakse järgmiselt:
                        
                                    a)
                                 
                                 
                                    I osa punkt 4 asendatakse järgmisega:
                                    
                                                „4.
                                             
                                             
                                                Kui teatavat toodet ladustatakse riiklikult vähem kui neljas liikmesriigis või vähem kui neli liikmesriiki teatab II lisas osutatud tootega seotud füüsilise toimingu kuludest, määratakse kokkuleppelised summad selle toote osas asjaomastes liikmesriikides tuvastatud kulude põhjal. Siiski ei tohi selle toote lõplik kokkuleppeline summa erineda varem kindlaksmääratud summast rohkem kui 2 %.“;
                                             
                                          
                              
                                    b)
                                 
                                 
                                    II osa punkt 3 asendatakse järgmisega:
                                    
                                                „3.
                                             
                                             
                                                Kui asjaomasel aruandeaastal riiklikku ladustamist ei toimu, kohaldatakse jätkuvalt komisjoni rakendusotsust, millega määratakse kindlaks kokkuleppelised summad, kuni see tunnistatakse kehtetuks komisjoni uue rakendusotsusega, millega määratakse kindlaks uued kokkuleppelised summad.“
                                             
                                          
                              
                  
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 21. jaanuar 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 549.
         
            (2)  Komisjoni 11. märtsi 2014. aasta delegeeritud määrus (EL) nr 906/2014, millega täiendatakse Euroopa Parlamendi ja nõukogu määrust (EL) nr 1306/2013 riikliku sekkumise kulude osas (ELT L 255, 28.8.2014, lk 1).